b'\n_START_ARTICLE_\nOsteopatiya\n_START_PARAGRAPH_\nSa larangan ng medisina, ang osteopatiya (Ingles: osteopathy, osteopathic medicine, osteopathic manipulative medicine o OMM) ay ang panghihilot ng mga pilay at nabali o nalinsad na mga buto ng tao. Isa itong sistema ng pagsasagawa ng panggagamot na gumagamit ng lahat ng pangkaraniwang tanggap na mga pamamaraan ng diyagnosis at pagbibigay-lunas sa karamdaman. Kabilang sa mga metodong ginagamit ang pagbibigay at pagpapainom ng mga gamot, siruhiya, rayo ekis, at manipulasyon o paghilot (pagmasahe). Noong 1874, ibinunsod ni Dr. Andrew Taylor Still ang larangan ng osteopatiya.\n_START_SECTION_\nMga manggagamot\n_START_PARAGRAPH_\nTumatanggap ang mga manggagamot ng edukasyon, pagsasanay, at lisensiya katulad ng kung paano nabibigyan ang mga manggagamot ng medisina. Tumatanggap ang mga ito ng pamagat na Duktor ng Osteopatiya o D.O. pagkaraang makapag-aral sa isang kinikilalang mga dalubhasaan ng osteopatikong panggagamot. Pagkaraang magtapos, kinakailangan ng mga bagong manggagamot na ito na sumailalim sa pagiging interno sa loob ng isang taon, na masusundan ng pagiging residente, at ng programang pangkapatiran sa espesyal na mga pag-aaral. May paniniwala ang mga duktor ng osteopatiya na nangangailangan ang mabuting kalusugan ng tamang pagpapanatili ng ugnayang mekanikal ng sari-saring mga bahagi ng katawan.'